De spiller med i den bedste liga i Danmark: Gjensidige Kvindeliga. Alligevel er det langt fra en selvfølge, at elitespillerne i AaB Kvindefodbold A/S spiller på grønsværen der, hvor mændene i AaB spiller deres kampe; nemlig på Aalborg Portland Park. Lørdag var dog en undtagelse. Foreløbig. For Aalborgs elitefodboldspillere tog lørdag hul på den første af to testkampe på Aalborg Portland Park. Der er planlagt endnu en, men står det til spillerne selv og klubben bag, kommer der mange flere kampe lige netop der - og med masser af publikum på lægterne. Ligeså mange som corona-restriktionerne tillader det, og på samme vilkår, som når AaBs Superliga-mænd spiller. Modstanderen lørdag på den historiske scene var landets bedste kvindelige spillere fra Fortuna Hjørring - og rent sportsligt blev det et nederlag for AaB Kvindefodbold i lokalopgøret, da gæsterne fra Hjørring tog hjem med en sejr på 4-1. Alligevel er det en pavestolt Pia Nielsen - direktør for Aab Kvinde Elitefodbold A/S, der efter kampen gør status - for der blev nemlig skrevet et lille stykke fodboldhistorie. Kampen er nemlig den første kvindeligakamp, der er afviklet på Aalborg Portland Park. - Det var megafedt. Der var udsolgt, det vil sige 400 pladser, og vi kunne have solgt flere, siger Pia Nielsen og tilføjer, at detvar en kæmpe anerkendelse af spillerne at få lov at tage imod på Aalborg Portland Park. - Vi prøver at spille på vilkår, der svarer til det niveau, vi spiller på. Vi spiller jo i det, der svarer til Superligaen, og så er det vel også i orden, at vi får samme muligheder som mændene. Ansvarlighed og ligestilling Efter det i foråret lykkedes at rykke op i kvindeligaen, har AaB Kvinde Elite Fodbold arbejdet hårdt på at skabe de bedst mulige rammer for pigerne, der for de flestes vedkommende fra egne rækker. Aab Kvinde Elitefodbold har foreløbig lavet en aftale med Aalborg Kommune om to testkampe på stadion. - Det er fint, at vi får to kampe, men vi ønsker en mere permanent løsning, så vi kan spille alle kampe der, siger Pia Nielsen. For hende og resten af holdet bag AaB Kvinde Elitefodbold er bolden for alvor først nu begyndt at rulle. Godt nok har arbejdet med talentfulde kvindelige fodboldspillere stået på i ti år, men nu midt i en coronatid og midt i en tid hvor samfundet har øjnene rettet mod ligestilling mellem mænd og kvinder generelt - så øjner kvinderne fra Aalborg en chance for at markere sig markant. - Vi vil gerne ride på den bølge af ansvarlighed i samfundet omkring ligestilling - og heldigvis er der mange virksomheder, der ønsker at bidrage til det, ligesom der også efterhånden er flere og flere mænd, der vil se kvindesport og kvindefodbold, forklarer Pia Nielsen, som tilføjer, at det handler om at tænke i helheder også fra sponsorernes side. - Det er ganske simpelt rimeligt, at kvinderne kommer med ind på stadion. Det er da også helt naturligt, når vi i Aalborg har så stort og flot et stadion, at kvinderne også er med - og spiller der, fastslår hun. Det koster at nå toppen Visionen har fra begyndelse af AaB Elite Kvindefodbold A/S været at positionere AaB i toppen af dansk pige- og kvindefodbold og økonomisk at kunne støtte spillerne, så de kan studere på en videregående uddannelse og træne fire-seks gange om ugen uden at skulle have studiejob ved siden af. Det kræver penge - det vil sige sponsorer. Og det er en kamp, der kæmpes uden for banen, men som Pia Nielsen fortsat ser optimistisk på. - Vi synes, vi er på rette vej, og oplever også, at erhvervslivet i større grad har fået øjnene op for kvindefodbolden og for, at man som virksomhed med fordel kan støtte såvel herre- som kvindesport, hvilket er nødvendigt, hvis vi skal arbejde hen imod noget, der minder om lige vilkår, siger Pia Nielsen Hun understreger, at det handler om, at Nordjylland som helhed kan se ideen i at investere i holdet. - Det er lidt ligesom hønen og ægget. Hvad kommer først - sponsorerne, publikum og resultater, for mig at se hænger det hele sammen. Rent publikumsmæssigt betyder det noget, hvis vi kan få sponsorer og dermed penge til at spille på Aalborg Portland Park, men uden sponsorer har vi ikke det samme publikum - og ja, omvendt. Rent sportsligt betyder det også meget - og vi spiller bedre og har større chance for at vinde, for det handler om spillernes billede af sig selv og holdet - og så betyder det noget, om man spiller på byens store stadion eller på AaBs anlæg på Hornevej, siger Pia Nielsen. Toppen mod bunden Rent sportsligt ligger AaBs kvinder lige nu i bunden af Gjensidige Kvindeliga med bare et point efter 11 kampe. I toppen ligger Brøndby med 26 point efter 11 kampe, mens Fortuna Hjørring med 22 point ligger på tredjepladsen efter HB Køge med 23 point. Og det er således toppen og bunden, der mødes til AaBs næste testkamp, som spillerne fra AaB Elite Kvindefodbold spiller på Aalborg Portland Park. Det er nemlig Brøndby, der kommer på besøg. Kampen spilles den 14. november. Se med, da TV2 Nord besøgte kvindefodbolen i Aalborg tilbage i oktober 2017:

Referat:
Aalborgs kvindelige elitefodboldspillere skrev historie, da de lørdag tog hul på den første af to testkampe på Aalborg Portland Park. Står det til spillerne selv og klubben bag, kommer der mange flere kampe lige netop der.